CELEX: 32017R1551
Language: sk
Date: 2017-07-14 00:00:00
Title: Delegované nariadenie Komisie (EÚ) 2017/1551 zo 14. júla 2017, ktorým sa mení príloha I k nariadeniu Európskeho parlamentu a Rady (EÚ) 2016/1076, ktorým sa uplatňujú opatrenia na výrobky s pôvodom v určitých štátoch, ktoré sú súčasťou skupiny afrických, karibských a tichomorských (AKT) štátov, stanovené v dohodách, ktorými sa uzatvárajú alebo ktoré vedú k uzatvoreniu dohôd o hospodárskom partnerstve

15.9.2017   
            
            
               SK
            
            
               Úradný vestník Európskej únie
            
            
               L 237/59
            
         DELEGOVANÉ NARIADENIE KOMISIE (EÚ) 2017/1551
   zo 14. júla 2017,
   ktorým sa mení príloha I k nariadeniu Európskeho parlamentu a Rady (EÚ) 2016/1076, ktorým sa uplatňujú opatrenia na výrobky s pôvodom v určitých štátoch, ktoré sú súčasťou skupiny afrických, karibských a tichomorských (AKT) štátov, stanovené v dohodách, ktorými sa uzatvárajú alebo ktoré vedú k uzatvoreniu dohôd o hospodárskom partnerstve
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) 2016/1076 z 8. júna 2016, ktorým sa uplatňujú opatrenia na výrobky s pôvodom v určitých štátoch, ktoré sú súčasťou skupiny afrických, karibských a tichomorských (AKT) štátov, stanovené v dohodách, ktorými sa uzatvárajú alebo ktoré vedú k uzatvoreniu dohôd o hospodárskom partnerstve (1), a najmä na jeho článok 2 ods. 2,
   keďže:
   
               (1)
            
            
               Zoznam krajín využívajúcich opatrenia prístupu na trh EÚ stanovené nariadením (EÚ) 2016/1076 je stanovený prílohou I k uvedenému nariadeniu. Uvedeným nariadením sa stanovuje aj postup, použitím ktorého Európska únia môže uplatňovať ochranné opatrenia v súvislosti s výrobkami s pôvodom v krajinách uvedených v zozname v prílohe I.
            
         
               (2)
            
            
               Na základe nariadenia (EÚ) 2016/1076 je Komisia splnomocnená prijímať delegované akty na účely zmeny prílohy I k uvedenému nariadeniu s cieľom doplniť do nej štáty zo skupiny štátov AKT, ktoré ukončili rokovania o dohode o hospodárskom partnerstve (ďalej len „DHP“) s Európskou úniou.
            
         
               (3)
            
            
               Štáty Juhoafrického rozvojového spoločenstva (ďalej len „SADC“), ktoré sú zmluvnými stranami DHP, Európska únia a jej členské štáty 15. júla 2014 ukončili rokovania o komplexnej dohode o hospodárskom partnerstve. Štáty SADC-DHP, Európska únia a jej členské štáty dohodu podpísali 10. júna 2016 (2).
            
         
               (4)
            
            
               Lesotho ratifikovalo DHP 16. septembra 2016.
            
         
               (5)
            
            
               Mozambik ratifikoval DHP 28. apríla 2017.
            
         
               (6)
            
            
               Európsky parlament schválil DHP 30. septembra 2016.
            
         
               (7)
            
            
               Na základe toho sa DHP predbežne vykonáva od 10. októbra 2016.
            
         
               (8)
            
            
               Do uvedenej prílohy I by sa preto mali zahrnúť aj Lesotho a Mozambik, aby sa Európskej únii uľahčilo plnohodnotné vykonávanie DHP,
            
         PRIJALA TOTO NARIADENIE:
   Článok 1
   Lesothské kráľovstvo a Mozambická republika sa vkladajú do prílohy I k nariadeniu (EÚ) 2016/1076.
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 14. júla 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 185, 8.7.2016, s. 1.
   
      (2)  Dohoda o hospodárskom partnerstve medzi Európskou úniou a jej členskými štátmi na jednej strane a štátmi SADC-DHP na strane druhej (Ú. v. EÚ L 250, 16.9.2016, s. 3).